b'\n_START_ARTICLE_\nJ\xc3\xb8rgen Bielke\n_START_SECTION_\nDeltagelse i Karl Gustav-krigene\n_START_PARAGRAPH_\nDa krigen med Sverige udbr\xc3\xb8d 1657, overtog han som generalkrigskommissarius befaling over de nordenfjeldske tropper og erobrede Jemtland og Herjedalen. Da en svensk h\xc3\xa6r br\xc3\xb8d ind i Bohuslen, ilede han det s\xc3\xb8ndenfjeldske til unds\xc3\xa6tning med 2.000 mand og ville herved have n\xc3\xb8dt den svenske h\xc3\xa6r til tilbagetog. Efter Roskildefreden begav han sig til Danmark, hvor han forestillede Frederik 3. den fare, hvori Norge befandt sig. Da det ikke lykkedes ham at g\xc3\xb8re dette indlysende for kongen, vendte han tilbage til Norge, hvor han p\xc3\xa5 egen h\xc3\xa5nd sammen med statholder Niels Trolle traf de foranstaltninger, han ans\xc3\xa5 n\xc3\xb8dvendige i anledning af det forventede fredsbrud._NEWLINE_Da krigen i august 1658 udbr\xc3\xb8d p\xc3\xa5 ny, havde han straks sin operationsplan f\xc3\xa6rdig, der gik ud p\xc3\xa5 tilbageerobringen af Trondhjems Len. Selv f\xc3\xb8rte han overbefalingen i Kampen om Halden, hvor Harald Stake n\xc3\xb8dtes til tilbagetog, og ved det indfald, som i oktober 1659 foretoges ind i Bohuslen. I det hele tilskrev Bielke sig selv \xc3\xa6ren for, at han ved de af ham trufne forsvarsforanstaltninger havde reddet Norge for kongehuset.\n_START_SECTION_\nEfter Karl Gustav-krigene\n_START_PARAGRAPH_\nEfter krigen og statsforandringen 1660 fik Bielke flere af rigets h\xc3\xb8jeste v\xc3\xa6rdigheder, men som en af kronens store kreditorer var han ikke altid velset af kongehuset, lige som han mist\xc3\xa6nktes for at v\xc3\xa6re Corfitz Ulfeld\xe2\x80\x99s medvider. Dette hindrede dog ikke, at han blev benyttet i forskellige reformkommissioner. Sin h\xc3\xb8jeste indflydelse n\xc3\xa5ede han under Griffenfelds styrelse, ved dennes fald ramtes han af kongens un\xc3\xa5de. Denne var dog for hans eget vedkommende forbig\xc3\xa5ende, hvor imod hans hustru, Magdalena Sybilla Gersdorff, der havde v\xc3\xa6ret Griffenfeld\xe2\x80\x99s fortrolige veninde, forvistes fra K\xc3\xb8benhavn. Efterh\xc3\xa5nden mistede han sine forskellige h\xc3\xb8je stillinger som statholder p\xc3\xa5 Sj\xc3\xa6lland og overkommandant i K\xc3\xb8benhavn og havde til sidst alene amtmandskabet over Kalundborg tilbage._NEWLINE_Bielke, der engang havde v\xc3\xa6ret en meget rig mand, forarmedes ved sine l\xc3\xa5n til kronen og d\xc3\xb8de i n\xc3\xa6rmest tr\xc3\xa6ngende k\xc3\xa5r.'